**2 тур 2016-2017г.**

**9-11 кластар өсөн интернет-олимпиада һорауҙары**

1. *Нурлы яҙ! Балҡый ҡояш... Аһ! Белмәйһегеҙ – мин шатланам, шатлығымдан дегәнәктәй ырғыймын, ҡанатланам.* (Ш. Бабич) Ҡылымдарҙы табып, яһалышын аңлатып яҙырға.

***Балҡый – тамыр, балҡы+й***

***Белмәйһегеҙ – тамыр, бел+мә+й+һегеҙ***

***Шатланам – яһалма, шат+лан+ам (сифаттан йәки рәүештән яһалған)***

***Ырғыймын – тамыр, ырғы+й+мын***

***Ҡанатланам – яһалма, ҡанат+лан+ам (исемдән яһалған)***

1. ***Яҡшы*** *кеше һин, Мырҙағол..* Һыҙылған һүҙгә фонетик анализ эшләгеҙ.

**яҡшы - [йаҡ - шы] – 4 хәреф, 5 өн, 2 ижек**

**[й] – тарт., яңғ., парһыҙ, ҡаты**

**[а]- һуҙ., ҡалын, иренләшмәгән, баҫымһыҙ**

**[ҡ] – тарт., һаңғ., парлы, ҡаты**

**[ш] - тарт., һаңғ., парлы, ҡаты**

**[ы] – һуҙ., ҡалын, иренләшмәгән, баҫымлы**

1. ***Эшләпә, арыш*** был ниндәй күренеш? **(Протеза)**
2. Баҫымһыҙ ижектә һуҙынҡы бөтөнләй юғалһа, ундай күренеш нисек атала? **(Редукция)**
3. “*Уҡыйне, икалған, баралмай”* кеүек әйтелешле һүҙҙәр ниндәй тел күренеше тип атала? **(Элизия)**
4. *А) Донъялар шундай болғансыҡ заманда үҙеңдең бәләкәс кенә яланғас йөрәгеңә, ҡараңғылы-яҡтылы аҡылыңа, аяҙлы-болотло өмөтөңә таянып, тормоштоң мәңгелек асылына нисек итеп тоғро ҡалырға инде?*

**Ябай, 1 составлы, тиң тултырыусылы эйәһеҙ һөйләм.**

*Б) Ҡулың паҡ булһа, йөҙөң аҡ булыр; эшең хаҡ булһа, ғаиләң шат булыр.*

Һөйләмдәрҙең төрөн билдәләгеҙ.

**Бер-береһенә теҙмә юл менән бәйләнгән, 2 эйәртеүле ҡатнаш ҡушма һөйләм.**

1. ***Даръя*** *һыуҡайҙарын үтә алмай бүленеп тора әрме көстәре* (Халыҡ йырынан). Билдәләнгән һүҙгә лексик анализ яһағыҙ.

**Даръя – бер мәғәнәле һүҙ. Бик ҙур һыу, йылға, диңгеҙ мәғәнәһендә. Исем. Тура мәғәнәлә. Күсмә мәғәнәһе – нимәнеңдер күплеге, сикһеҙлеге *(нефть даръяһы, тормош даръяһы һ.б.)* Омонимы юҡ. Синонимы – диңгеҙ. Антонимы – инеш, кисеү. Килеп сығышы яғынан – фарсы теленән үҙләштерелгән һүҙ. Пассив ҡулланылышлы һүҙҙәрҙең лексик архаизмдар төркөмөнә ҡарай. Дөйөм ҡулланылышлы. Стилистик ҡатламы – йәнле һөйләү стиле. Фразеологик берәмектәр – *даръя күҙ йәше, күңел даръяһы һ.б.***

1. *Торналар килеп киткәнсе,*

*Ағас япраҡ һипкәнсе,*

*Тупраҡты биҙәп өлгөрә*

*Нисә мең төр гөл генә* (М. Кәрим).

**(ваҡыт һ.), (ваҡыт һ.), [баш һ.].**

**Тиң эйәрсән ваҡыт һөйләмле эйәртеүле ҡушма һөйләм.**

*Сулпанда йоҡонан уянған,*

*Өлкәрҙә эшен ҡуймаған,*

*Ямғырҙа еүеш тимәгән,*

*Буранда өшөү белмәгән –*

*Бына тигән халҡым бар* (Р. Ниғмәти).

Һөйләмдәрҙең схемаһын төҙөгөҙ, төрөн билдәләгеҙ.

**( , , , , - \_\_\_\_\_\_\_\_ ) .**

**Тиң аныҡлаусылы ябай тарҡау һөйләм рәүешендәге теҙем.**

1. ***Даръя, һабаҡ, буға*** һүҙҙәре ниндәй пассив һүҙҙәр ҡатламының төркөмөнә ҡарай? **(*Диңгеҙ, дәрес, үгеҙ* – лексик архаизмдар)**
2. ***Күҙе маңлайына менде*** тигән фразеологик берәмектең төрөн билдәләгеҙ**. (Фразеологик берекмә).**
3. ***Аҡһыл*** һүҙендә **-һыл** аффиксы ниндәй мәғәнә күрһәткесе булып тора?

**Аҙһытыу дәрәжәһе аффиксы, кәметеп, аҙайтып күрһәтеү.**

1. Бирелгән һөйләмдә бәйләүесте табып, мәғәнәһен билдәләгеҙ. *Ауыл һайын туҡтап, йылына-йылына ике көндән артыҡ килдек* (Һ. Дәүләтшина).

***Һайын* – көсәйтеү бәйләүесе, күберәк төп килештәге һүҙҙәр менән ҡулланыла, *һәр бер* мәғәнәһендә.**

1. *Йәштәр, тыуған ер матурлығына һоҡланып, оҙаҡ-оҙаҡ алыҫтарға күҙ ташлап, тынып торҙолар.* Тыныш билдәләрен ҡуйығыҙ һәм аңлатып китегеҙ.

***Тыуған ер матурлығына һоҡланып, оҙаҡ-оҙаҡ алыҫтарға күҙ ташлап –* айырымланған хәл әйтемдәре, ике яҡтан өтөр менән айырыла.**

1. Түбәндәге һөйләмдәрҙән һандарҙы табығыҙ, уларҙың ниндәй һөйләм киҫәге булып килеүен билдәләгеҙ:

А) Ҡурҡаҡтың күҙе дүрт була**.(Дүрт – рәүеш хәле)**

Б) Биш бишең – егерме биш була**.(Биш бишең - эйә, егерме биш – хәбәр)**

В) Беҙ ҡайтҡанда төнгө өстәр ине.(**Өстәр – эйә)**

Г) Бындай матурлыҡты үҙ ғүмеремдә беренсе тапҡыр күрәм. **(Беренсе – күләм-дәрәжә хәле)**

Д) Беренсенән, мин уны күрергә теләмәйем. **(Беренсенән – инеш һүҙ)**

Е.) Нәҡ илле ике йыл әүәл беҙ бына ошолай табыштыҡ**.(Илле ике йыл әүәл – ваҡыт хәле)**

Ж) Берәүҙәре уйландыра, икенселәре хыял донъяһына әйҙәй. **(Берәүҙәре, икенселәре – эйә).**

15. Башҡорт яҙыуы ниндәй принципҡа нигеҙләнгән? **(Фонетик принципҡа)**

16. Текстағы геройҙарҙың телмәр үҙенсәлектәре яҙма телмәрҙә нисек сағылдырылған? Текстың функциональ-семантик төрөн билдәләгеҙ

*Һөйләшеп ултырғанда мин атайымдың һуғыш атының ниндәй талаптарға яуап биргәнен һораным.*

*Атайым Ильясов Мөжәүир Әбделфән улы элекке кавалерист-сабельник ине. 1930-1932 йыл ул Украинала беренсе атлы армияла хеҙмәттә була.*

* *Һуғыш аты бик күп талаптарға яуап бирергә тейеш, – тип башланы атайым. – Беренсенән, ул кәүҙәле булырға тейеш. Артыҡ бейек тә, тәпәш тә түгел. Ерҙән алып мундаһына тиклем 140-150 см. Һалбыр түгел, ялы, ҡойроғо тулы булыуы ыңғай. Тояҡтары ярылмаған, йомро, әҙ генә ослораҡ. Ипподромдарҙа ҡыҫҡа араға сапҡан саф тоҡомло тигән аттарҙың бәкәлдәре тайыусан була. Ундай ат – ат түгел! Аттың бәкәлдәре текә, ҡыҫҡа булһын. Бына беҙҙең башҡорт аттары шундай, улым. Аттың һаулығы – төп шарт...* (С. Ильясов).

**Текстағы геройҙарҙың (аталы-уллы Ильясовтар) әңгәмәһе диалог формаһында бирелгән. Төп герой – автор Спартак Ильясов үҙ исеменән һөйләй. Автобиографик әҫәр. Текстың функциональ-семантик төрө – хикәйәләү.**

17. Һөйләмдәр текста йәнәшә килеп, бер үк ваҡытта йәки бер-бер артлы булған хәл-ваҡиғаларҙы, факттарҙы һанап бирһәләр, бындай бәйләнеш нисек атала? **(Параллель бәйләнеш)**

18. Текстың стилен, уның төп үҙенсәлектәрен билдәләгеҙ

*Башҡортостан Республикаһы Президенты Указы менән яҙыусылар Н.Мусин һәм Ә. Хәкимовҡа “Башҡортостан Республикаһының халыҡ яҙыусыһы”тигән маҡтаулы исем бирелде.*

*Халҡыбыҙҙың һөйөүенә лайыҡ булған яҙыусыларыбыҙҙы ихлас күңелдән ҡотлайбыҙ!*

**Публицистик стиль. Ҡулланыу даирәһе: гәзит-журнал мәҡәләләре, митингылар, йыйылыштарҙа сығыштар.**

**Маҡсаты – уҡыусыларға, тыңлаусыларға тәҫьир итеү.**

**Стиль һыҙаттары: тойғоло телмәр, саҡырыу, юғары патетика һ. б.**

**Тел саралары: эмоциональ-экспрессив һәм ижтимағи-сәйәси лексика; тойғоло һорау һәм өндәү һөйләмдәр.**

*19.* Историзмдарҙы һәм архаизмдарҙы айырып яҙығыҙ:

*Мәҙрәсә, шәкерт, яһаҡ, баяр, кенәз, әләм, ялпы, заң, тархан, кантон.*

**Историзмдар: яһаҡ, баяр, кенәз, тархан, кантон.**

**Архаизмдар: мәҙрәсә, шәкерт, әләм, ялпы, заң.**

*20.* Русса тексты тәржемә итеп, Һандарҙы дөрөҫ ҡулланып яҙығыҙ.

*Первый трамвай в Уфе был пущен в 1937 году. Первый трамвайный путь был длиною около девяти километров. Город обслуживало всего 13 трамвайных вагонов. Первый троллейбус в Уфе появился в 1962 году. Маршрут был один – от монумента Дружбы до сельхозинститута.*

***Өфөлә беренсе трамвай бер мең туғыҙ йөҙ утыҙ етенсе йылда ебәрелгән. Беренсе трамвай юлы туғыҙ километр самаһы оҙонлоҡта булған. Ҡаланы бөтәһе ун өс трамвай вагоны хеҙмәтләндергән. Өфөлә беренсе троллейбус бер мең туғыҙ йөҙ алтмыш икенсе йылда барлыҡҡа килгән. Ул бер маршрут менән йөрөгән – Дуҫлыҡ монументынан ауыл хужалығы институтына ҡәҙәр.***